Burjassot commemora el Dia Internacional de les Famílies amb una jornada de tallers i animació per a la ciutadania
2025-07-24

El 15 de maig es commemora el Dia Internacional de les Famílies, un dia per a crear consciència sobre el paper fonamental de les famílies en l’educació de les filles i els fills des de la primera infància, i les oportunitats d’aprenentatge permanent de les quals disposen.

Conscients de la importància de les famílies al llarg de les diferents etapes del desenvolupament dels menors, l’Ajuntament de Burjassot celebrarà el Dia Internacional de les Famílies amb una jornada festiva que tindrà lloc, diumenge que ve 1 de juny, a partir de les 10.00 hores, en el Parc de Maria Marzo.

Un matí festiu i lúdic on no faltaran els tallers, els jocs, les manualitats i les activitats infantils, a més d’un esmorzar saludable, i on el més important serà gaudir del temps lliure i d’oci amb la família.  La celebració arriba de la mà de la Regidoria d’Educació, dirigida per Manuela Carrero, amb la col·laboració de les AFA/AMPA de Burjassot.

Després d’una hora de jocs per a totes les edats, a les 11.00 hores, es repartirà  l’esmorzar saludable i, a les 12.30 hores, es procedirà a la lectura del Manifest del Dia Internacional de les Famílies.

El Dia Internacional de les Famílies se celebra el 15 de maig de cada any, des de 1994. Esta data va ser proclamada en 1993 per l’Assemblea General de les Nacions Unides fent-se eco de la importància que la comunitat internacional atorga a les famílies. La jornada és una ocasió propícia per a promoure la conscienciació i un millor coneixement dels processos socials, econòmics i demogràfics que afecten este important nucli de la societat.